ກອງປະຊຸມສະພາປະຊາຄົມວັດທະນະທຳສັງຄົມອາຊຽນຄັ້ງທີ16ຮັບຮອງເອົາເອກະສານສຳຄັນຫຼາຍສະບັບ
(ກອງປະຊຸມສະພາປະຊາຄົມ
ວັດທະນະທຳສັງຄົມອາຊຽນຄັ້ງທີ16)
ໃນວັນທີ 31/8,
ຢູ່ ນະຄອນຫຼວງວຽງຈັນ, ໄດ້ດຳເນີນກອງປະຊຸມສະພາປະຊາຄົມວັດທະນະທຳ-ສັງຄົມອາຊຽນ (ASCC) ຄັ້ງທີ 16. ກອງປະຊຸມຄັ້ງນີ້ ແນໃສ່ພິຈາລະນາບັນດາເອກະສານ, ຖະແຫຼງການ ເພື່ອສະເໜີ ຕໍ່ສະພາຂັ້ນສູງອາຊຽນ ຄັ້ງທີ 28, ເຊິ່ງຄາດຄະເນຈະປະຊຸມ ໃນທ້າຍເດືອນນີ້ ຢູ່ນະຄອນຫຼວງວຽງຈັນ. ນຳໜ້າຄະນະຫວຽດນາມ ເຂົ້າຮ່ວມກອງປະຊຸມ, ທ່ານ ນາງ ດ່າວຮົ່ງລານ, ຮອງລັດຖະມົນຕີກະຊວງແຮງງານ-ທະຫານເສຍອົງຄະ ແລະ ສັງຄົມຫວຽດນາມ, ເນັ້ນໜັກວ່າ:
“ອາດເວົ້າໄດ້ວ່າ ບັນດາຖະແຫຼງການນີ້ ເປັນບັນດາຄຳໝັ້ນສັນຍາແຮງທີ່ສຸດ ຂອງແຕ່ລະປະເທດອາຊຽນ ເພື່ອເຮັດແນວໃດ ໃຫ້ແຜນການສັງລວມປະຊາຄົມອາຊຽນ ຈາກວິໄສທັດ ປະກົດຜົນເປັນຈິງ. ເພື່ອປະຕິບັດສິ່ງນີ້ໃຫ້ໄດ້ຄຽງຄູ່ການຮັບຮອງເອົາບັນດາເອກະສານ, ອາຊຽນ ກໍ່ໃຫ້ຄຳໝັ້ນສັນຍາ ເຮັດແນວໃດຈະມີກົນໄກ ເພື່ອຕິດຕາມກວດກາ ຄວາມຄືບໜ້າ ໃນການຜັນຂະຫຍາຍການປະຕິບັດ ຂອງແຕ່ລະປະເທດ, ເຮັດແນວໃດ ເພື່ອໃຫ້ບັນດາຄຳໝັ້ນສັນຍານັ້ນ ກາຍເປັນພຶດຕິກຳຕົວຈິງ ຢູ່ແຕ່ລະປະເທດ.
ບັນດາລັດຖະມົນຕີ/ຫົວໜ້າຄະນະຮັບຜິດຊອບ ກ່ຽວກັບປະຊາຄົມ ວັດທະນະທຳ-ສັງຄົມອາຊຽນ ຂອງ 10 ປະເທດອາຊຽນ ພ້ອມກັນອອກຖະແຫຼງການຮ່ວມ ຂອງກອງປະຊຸມ, ໃນນັ້ນຢືນຢັນວ່າ: ຄຳໝັ້ນສັນຍາ ຈະຊຸກຍູ້ບັນດາອົງການວິຊາສະເພາະ ປະຕິບັດບັນດາຄວາມມານະພະຍາຍາມລວມ ຂອງປະຊາຄົມ, ພິເສດແມ່ນ ການຜັນຂະຫຍາຍການປະຕິບັດບັນດາຖະແຫຼງການ ໃນໄລຍະຈະມາເຖິງ, ເພື່ອແນໃສ່ເຮັດໃຫ້ ບັນດາບຸລິມະສິດ ຂອງປະຊາຄົມ ວັດທະນະທຳ-ສັງຄົມ ອາຊຽນ ໃນປີ 2016 ປະກົດຜົນເປັນຈິງ”.
(ແຫຼ່ງຄັດຈາກ VOV)